เอกสารแนบ 3

รายงานของคณะกรรมการตรวจสอบ

คณะกรรมการตรวจสอบของบริษัท บิซิเนส ออนไลน์ จำกัด (มหาชน) ประกอบด้วยกรรมการอิสระ
3 ท่าน โดยกรรมการแต่ละท่านมีคุณสมบัติตามที่ตลาดหลักทรัพย์แห่งประเทศไทยกำหนด
ดังมีรายชื่อต่อไปนี้

1. นายอนันต์ ตังทัตสวัสดิ์ กรรมการอิสระและประธานคณะกรรมการตรวจสอบ

2. นางสาวมานิดา ซินเมอร์แมน กรรมการอิสระและกรรมการตรวจสอบ

3. นางสาวสุธีรา ศรีไพบูลย์ กรรมการอิสระและกรรมการตรวจสอบ

คณะกรรมการตรวจสอบมีหน้าที่และความรับผิดชอบ ดังนี้

-   การสอบทานรายงานทางการเงินให้ตรงตามความเป็นจริง ครบถ้วน และเชื่อถือได้

-   การดูแลให้มีระบบการควบคุมภายในและระบบการตรวจสอบภายในที่เหมาะสมและมีประสิทธิภาพ

-   การพิจารณาคัดเลือก และเสนอแต่งตั้งผู้สอบบัญชีของบริษัท

-   การดูแลให้บริษัท ปฏิบัติตามข้อกำหนด และกฎหมายที่เกี่ยวข้อง

-   ภาระหน้าที่อื่นๆ ตามที่คณะกรรมการบริษัทมอบหมาย

ในรอบปี 2555 ที่ผ่านมา คณะกรรมการตรวจสอบได้มีการประชุมร่วมกันทุกไตรมาส
โดยร่วมกับผู้สอบบัญชี ผู้ตรวจสอบภายใน พร้อมทั้งเชิญฝ่ายจัดการและฝ่ายบัญชี
เข้าร่วมประชุมตามวาระอันควร เพื่อสอบทานรายงานทางการเงิน
แลกเปลี่ยนข้อคิดเห็นและให้ข้อเสนอแนะซึ่งกันและกัน
เพื่อให้รายงานทางการเงินได้จัดทำอย่างถูกต้องตามหลักการบัญชีที่รับรองโดยทั่วไป
มีการเปิดเผยข้อมูลอย่างเพียงพอ ไม่พบว่ามีการปฏิบัติใดๆ
อันเป็นการขัดแย้งกับข้อกำหนดและกฎหมายที่เกี่ยวข้องกับบริษัท
ทั้งนี้ได้มีการรายงานผลการปฏิบัติงานของคณะกรรมการตรวจสอบต่อคณะกรรมการบริษัท
รับทราบทุกครั้งต่อที่ประชุมคณะกรรมการบริษัท ซึ่งสามารถสรุปประเด็นที่เป็นสาระสำคัญ ดังนี้

1.  การสอบทานงบการเงินรายไตรมาส และงบการเงินประจำปี
    เพื่อนำเสนอต่อคณะกรรมการบริษัท

2.  การพิจารณาและเสนอแต่งตั้งผู้สอบบัญชีรับอนุญาตของบริษัทและค่าตอบแทนผู้สอบบัญชีโดยพิจารณาถึงคุณภาพผู้สอบบัญชี
    ความชำนาญในการตรวจสอบและเหมาะสมกับปริมาณงานที่ตรวจ

3.  การพิจารณาวัตถุประสงค์และขอบเขตการปฏิบัติงาน รวมทั้งอนุมัติแผนการตรวจสอบประจำปี
    2556 ของฝ่ายตรวจสอบภายใน พร้อมทั้งให้ข้อเสนอแนะ และข้อสังเกต

4.  การรับทราบผลการตรวจสอบและข้อเสนอแนะ ประจำปี 2555
    ทั้งของผู้สอบบัญชีและฝ่ายตรวจสอบภายใน
    รวมทั้งติดตามการดำเนินการของฝ่ายจัดการต่อข้อเสนอแนะดังกล่าวเพื่อเสนอต่อคณะกรรมการบริษัทรับทราบ

5.  การดูแลให้บริษัท มีการบริหารความเสี่ยงที่สำคัญ และระบบการควบคุมภายในที่ดี
    ตลอดจนการปฏิบัติตามกฎหมายและข้อกำหนดของตลาดหลักทรัพย์
    หรือกฎหมายที่เกี่ยวข้องกับธุรกิจของบริษัทอย่างเคร่งครัด

6.  การพิจารณารายการที่อาจมีความขัดแย้งทางผลประโยชน์เพื่อให้เกิดความเป็นธรรมและไม่ก่อให้เกิดการถ่ายเทผลประโยชน์

สำหรับรอบปีบัญชี 2556 คณะกรรมการตรวจสอบได้เสนอต่อคณะกรรมการบริษัท
ให้เสนอต่อที่ประชุมผู้ถือหุ้นให้แต่งตั้ง นางสาวศิริวรรณ สุรเทพินทร์
ผู้สอบบัญชีรับอนุญาตทะเบียนเลขที่ 4604 และ/หรือ นายวิชาติ โลเกศกระวี
ผู้สอบบัญชีรับอนุญาตทะเบียนเลขที่ 4451 และ/หรือ นางสาวกมลทิพย์ เลิศวิทย์วรเทพ
ผู้สอบบัญชีรับอนุญาตเลขที่ 4377 ผู้สอบบัญชีจากบริษัท สำนักงาน เอินส์ท แอนด์ ยัง จำกัด
เป็นผู้สอบบัญชีของบริษัท

(นายอนันต์ ตังทัตสวัสดิ์)

ประธานคณะกรรมการตรวจสอบ

ธุรกิจเพื่อสังคม

ในรอบปีที่ผ่านมา บีโอแอลยังคงยึดมั่นและสร้างสรรค์ สร้างคุณประโยชน์ให้กับสังคมของไทย ในทุกๆ
ด้าน ไม่ว่าจะเป็นทางตรง หรือทางอ้อมก็ตาม การที่เราได้เป็นส่วนหนึ่งในการช่วยเหลือ
พัฒนาสังคม ทำให้เราได้เห็นว่าสังคมและธุรกิจเป็นสิ่งที่อยู่คู่กัน เกื้อกูลกัน
นี่เป็นเพียงส่วนหนึ่งที่เราภูมิใจที่ได้มีส่วนเกื้อกูลสังคม

-   โครงการการ์ดนี้เพื่อน้องของมูลนิธิสร้างเสริมไทยนั้น บริษัทดำเนินการต่อเนื่องติดต่อกันเป็นปีที่
    10
    เป็นส่วนหนึ่งของโครงการส่งเสริมการศึกษาและพัฒนาคุณภาพชีวิตเยาวชนตามวิสัยทัศน์ของมูลนิธิ
    โดยอาศัยศิลปะซึ่งเป็นสิ่งที่สามารถเข้าถึงได้ทุกชนชั้น
    ในรูปแบบกิจกรรมที่ง่ายและสนุกสนานอย่างการวาดภาพภายใต้วัตถุประสงค์โครงการ
    ที่จะเป็นเวทีให้เด็กพิการและเด็กด้อยโอกาสได้พบปะซึ่งกันและกัน
    ร่วมแสดงความสามารถให้สังคมได้รับรู้ และกระตุ้นให้เกิดความภาคภูมิใจในตนเอง
    ตลอดจนการปลุกจิตสำนึกในการ “ให้” กับผู้ด้อยโอกาสในปี 2555 จัดขึ้นภายใต้ห้วข้อ
    "กระปุกวัฒนธรรม" The Gift of Culture และได้นำภาพวาดที่ชนะเลิศดังกล่าว
    มาเป็นการ์ดอวยพรปีใหม่ สำหรับปี 2556

-   ร่วมกับกระทรวงพาณิชย์เนื่องในโอกาสครบรอบวันสถาปนา กระทรวงพาณิชย์ปีที่ 92
    สมทบทุนเพื่อการศึกษาให้กับบุตรธิดาข้าราชการ ให้กับมูลนิธิธงฟ้าช่วยคนยาก
    และมูลนิธิวิสสุกรรม

-   ร่วมบริจาคจตุปัจจัยร่วมเป็นเจ้าภาพพิธีถวายผ้าพระกฐินพระราชทาน 2556
    ร่วมกับกระทรวงพาณิชย์ ถวายพระอารามหลวง ณ วัดชินวรารามวรวิหาร

-   ร่วมบริจาคจตุปัจจัยร่วมเป็นเจ้าภาพทอดกฐินสามัคคี ณ วัดโป่งแยงเฉลิมพระเกียรติ
    จ.เชียงใหม่ กับ บริษัท ข้อมูลเครดิตแห่งชาติ จำกัด

-   ร่วมกับกรมพัฒนาธุรกิจการค้า เนื่องในโอกาสครบรอบวันสถาปนา กรมพัฒนาธุรกิจการค้าปีที่
    90 สมทบทุนบริจาคช่วยเหลือ “บ้านอุปถัมภ์สุนัขจรจัด คลอง 11”

-   ร่วมบริจาคเงินเพื่อสมทบเป็นทุนการศึกษาให้กับ “มูลนิธิคุณพ่อเรย์”
    ซึ่งเป็นองค์กรสาธารณกุศลที่ก่อตั้งเพื่อให้ความช่วยเหลือสังคมและสงเคราะห์เด็กด้อยโอกาส
    ผู้พิการและคนยากจน โดยมีคติของมูลนิธิ คือ
    “เราเป็นแสงแห่งความหวังของเด็กและคนพิการ”